Squad Busters

**Squad Busters** on suomalaisen videopeliyhtiö Supercellin kehittämä ja julkaisema toimintapeli. Peli tuli ensimmäistä kertaa testattavaksi Android-laitteilla betaversiona Kanadassa, Espanjassa ja Meksikossa helmi- ja toukokuussa 2023, ja se julkaistiin maailmanlaajuisesti toukokuussa 2024. Pelaajat kokoavat otteluihin joukkueita, joiden hahmot kehittyvät ottelun aikana kerättyjen kolikoiden avulla, ja pelin tavoitteena on kerätä pelikentältä mahdollisimman paljon jalokiviä.

Squad Busters keräsi ennen julkaisua yli 40 miljoonaa ennakkorekisteröintiä ja nousi nopeasti sovelluskauppojen latauslistojen kärkeen, saaden kiitosta sujuvasta pelattavuudestaan ja tutusta pelimaailmasta, mutta myös kritiikkiä mikromaksujen vaikutuksesta ja uusien ominaisuuksien tuomasta monimutkaisuudesta.

Squad Bustersin kehittäminen loppui joulukuun 2025 päivityksen jälkeen, ja pelin palvelimet suljetaan vuoden 2026 puolivälissä tai loppupuolella.

## Kehitys ja julkaisu
Squad Bustersin kehitystiimin vetäjä Eino Joaksen mukaan pelin kehitys alkoi kesällä 2020. Pelin idea syntyi kuitenkin Supercellin toisesta peliprojektista, joka myöhemmin keskeytettiin. Siitä huolimatta ajatus eri Supercellin pelien hahmojen tuomisesta samaan peliin säilyi. Pelin kehitystiimin tavoitteena on saada Squad Bustersista maailmanluokan hittipeli ja Suomen suurin viihdevientituote.

Peli oli ensimmäistä kertaa yleisön kokeiltavissa Android-laitteilla betaversiona Kanadassa 6.–16. helmikuuta ja toisen kerran myös Espanjassa ja Meksikossa 22.–29. toukokuuta 2023. Toinen betaversio sisälsi paljon uudistuksia ensimmäisestä betaversiosta saadun palautteen perusteella. Squad Bustersiin tulivat satunnaiset muokkaajat (), jotka tekevät omalla erikoissäännöllään jokaisesta ottelusta hieman erilaisen. Muita uusia ominaisuuksia olivat muun muassa possen toimintaa nopeuttava turbopainike, loitsut (), päivittäiset tehtävät (), pelikentältä löytyvien vasaroiden avulla kustomoitava aloitusvalikon maailma sekä fuusio (), joka yhdistää kolme samanlaista hahmoa voimakkaammaksi yksilöksi.

Betaversioita seurasi vajaa vuoden päästä, 23. huhtikuuta 2024, osittainen julkaisu Android- ja iOS-laitteille Kanadassa, Espanjassa, Meksikossa, Singaporessa, Tanskassa, Norjassa, Ruotsissa ja Suomessa. Uusi pelin julkaisu toi mukanaan muun muassa hahmojen evoluution (), palkintopolun, jossa edetään hahmojen päivittämisestä saatavan portaalienergian avulla, megahahmot (poistuivat käytöstä 14. elokuuta 2024), jalokivipassin (), josta saa palkintoja keräämällä otteluissa jalokiviä sekä ystävyysottelut.

Squad Busters julkaistiin maailmanlaajuisesti 29. toukokuuta 2024. Supercellin maailmanlaajuisen julkaisun markkinointibudjetti oli suurempi kuin koskaan aikaisemmin. Pelin trailerissa oli mukana Hollywood-näyttelijöitä ja muita julkisuuden tunnettuja henkilöitä. Näitä olivat esimerkiksi TikTok-tähti Bella Poarch sekä Thor-elokuvan pääroolinäyttelijä Chris Hemsworth.

### Kehityksen päättyminen
30. lokakuuta 2025 Squad Bustersin kehitystiimi ilmoitti lopettavansa pelin aktiivisen kehittämisen. Pelin viimeinen sisältöpäivitys julkaistiin joulukuussa, ja pelin palvelimet suljetaan lopullisesti vuoden 2026 puolivälissä tai loppupuolella. Samana päivänä tiedotettiin myös Manner-Kiinan version aktiivisen kehityksen päättymisestä. Kiinan palvelimet suljetaan 21. huhtikuuta 2026.

Kehitystiimi perusteli päätöstään sillä, että peli ei vastannut sekä pelaajien että tiimin itselleen asettamia korkeita odotuksia, eikä se saavuttanut pitkän aikavälin laatutasoa, jota Supercell edellyttää peleiltään. Tästä johtuen vuoden 2025 alkuvaiheessa tiimi joutui tekemään ratkaisevan valinnan pelin tulevaisuudesta. Koska pelin senhetkinen versio ei osoittautunut pitkällä aikavälillä skaalautuvaksi, he rakensivat uudelleen melkein kaikki pelin keskeiset järjestelmät toukokuun 2025 päivityksessä. Tästä huolimatta uudistus ei poistanut pelin perusongelmia eikä tarjonnut kestävää ratkaisua pitkän aikavälin kehitykselle.

Sen seurauksena kehitystiimi katsoi järkevämmäksi ratkaisuksi kehityksen lopettamisen kuin vielä yhden merkittävän suunnanmuutoksen tekemisen. Se olisi tiimin mukaan tarkoittanut pelikokemuksen muuttamista jälleen kerran niille pelaajille, jotka jo nauttivat pelistä. Tässä tilanteessa ei olisi myöskään takeita siitä, että uudetkaan pelaajat ottaisivat peliä omakseen, eikä tiimi halunnut muuttaa peliä lähes kokonaan uudeksi.

## Pelaaminen
Pelaajat ottelevat Supercellin pelien tutuista hahmoista muodostamillaan posseilla () toisiaan vastaan. Ottelun alussa pelaajan posse koostuu sankarista ja kahdesta aloitushahmosta. Pelin aikana possea kasvatetaan ostamalla itselleen lisää hahmoja pelikentältä löytyvien kolikoiden avulla. Pelin tavoitteena on kerätä mahdollisimman paljon jalokiviä (), joita saa muun muassa kukistamalla erilaisia monstereita tai vastustajapelaajien posseja.

### Pelimuodot
16. joulukuuta 2024 Squad Bustersiin saapui uuden päivityksen myötä kolme uutta pelimuotoa. Jalokivien keräilypelimuoto Aarrejahtiin lisättiin kaksinpeli-variaatio. Muut saataville tulleet pelimuodot ovat Selkkaus (selviytymismuoto) ja Posseliiga, jossa pelaajat ansaitsevat voitoistaan pokaaleja ja kilpailevat pistetaulukolla ansaittujen pokaalien määrästä.

18. helmikuuta 2025 tulleessa päivityksessä Squad Busters sai myös ensimmäisen PvE-pelitilansa nimeltä Poikasten lento. Tässä väliaikaisessa tapahtumassa pelaajien tavoitteena on pelastaa pieniä kananpoikasia ja kuljettaa ne pelikentän keskellä sijaitsevaan kanalaan. Samalla kanalaa on suojeltava säännöllisesti hyökkääviltä monstereilta. Pelitilaa pelataan kolmen pelaajan tiimeissä, ja päämääränä on estää monstereita tuhoamasta kanalaa.

### Pelihahmot
13. toukokuuta 2025 tulleessa päivityksessä pelihahmojen rakenne uudistui. Pelaajan posseen kuuluu kahdenlaisia yksiköitä: sankareita ja hahmoja.

Jokaisen pelin alussa pelaaja valitsee itselleen pelattavan sankarin (), jolla on erilaisia teholiikkeitä, passiivisia kykyjä sekä turbo-ominaisuus. Sankarin teholiikkeillä voi tähdätä, ja niillä on aktivoitumisen jälkeen palautumisaika. Passiiviset kyvyt puolestaan tehostavat possea koko ottelun ajan. Kaikilla sankareilla on myös turbopainike, joka tehostaa possen liikkumisnopeutta. Näitä kaikkia ominaisuuksia voi päivittää sankaripisteillä, joita ansaitaan suorittamalla päivän tehtäviä.

Sankarin valinnan jälkeen pelaaja voi ostaa itselleen lisää hahmoja () pelikentältä löytyvien kolikoiden avulla. Myös hahmoilla on erilaisia kykyjä, joita voi aktivoida sankarille. Hahmojen ominaisuuksia kehitetään evoluution avulla: kun pelaaja kerää monta samanlaista hahmoa, sen voi päivittää klassikoksi, superiksi, ultraksi ja lopulta lyömättömäksi.

## Vastaanotto
Ennen maailmanlaajuista julkaisua Squad Busters keräsi yli 40 miljoonaa ennakkorekisteröintiä. Pelin maailmanlaajuisena julkaisupäivänä se nousi App Storen ladatuimmaksi sovellukseksi 122 maassa. Pelin Android-versio oli noussut listaykköseksi muun muassa Yhdysvalloissa, Saksassa, Ranskassa, Etelä-Koreassa ja Brasiliassa. Myöhemmin App Store valitsi Squad Bustersin vuoden 2024 iPad-peliksi.

Julkaisun jälkeen Squad Busters sai pelaajilta positiivista palautetta liittyen otteluiden lyhyyteen, äänimaailmaan, vaihtuviin kenttiin ja tuttuihin hahmoihin. Pelin idea on myös helppo ymmärtää, ja siihen pääsee nopeasti mukaan. Peli sai kuitenkin kritiikkiä muun muassa otteluiden toisteisuudesta ja kaoottisuudesta sekä pelin sisäisistä mikromaksuista. Osa piti sitä myös turhan paljon tuuriin nojaavana.

Arvosteluiden kokoamissivuston Metacriticin mukaan Squad Busters on saanut videopelikriitikoilta 73 pistettä sadasta. Keskiarvo on laskettu viiden arvostelun perusteella, joista kolme on myönteisiä ja kaksi keskinkertaisia. Arvostelut perustuvat pelin iOS-versioon.

Toukokuussa 2025 Squad Busters sai pelin perusmekaniikkaa mullistavan päivityksen, jonka jälkeen yhteisön sävy Squad Bustersia kohtaan muuttui kriittisemmäksi. Osa pelaajista raportoivat uudistuksen lisänneen turhautumista, kun pelitempo tuntui hidastuneen ja pelin tasapainotus ei vastannut odotuksia. Monet pitkäaikaiset käyttäjät ovat kokeneet, että uusi sankarisysteemi ja uudistetut kyvyt ovat tehneet pelistä raskaamman ja rajoittaneet aiemmin arvostettua nopeatempoisuutta.

Pelin yhteisö vaikutti omalta osaltaan pelin kehityksen loppumiseen. Toukokuun suuri päivitys jakoi Squad Bustersin yhteisön niihin, jotka pitivät ennen päivitystä pelissä olleesta ”yksinkertaisuudesta ja viehätysvoimasta”, sekä niihin, jotka pitivät otteluissa lisääntyneestä kontrollista päivityksen jälkeen. Pelin kehitystiimin mukaan yhteisö oli lopulta niin jakautunut, että se teki oikean suunnan löytämisestä entistä vaikeampaa. He eivät pystyneet löytämään versiota, joka olisi toiminut kaikille.

## Lähteet

## Aiheesta muualla
*Squad Bustersin virallinen verkkosivusto